बम्बई थमां जिस (रेल) गड्डी च मर फिरोजशाह महता रवाना होए उस्सै च में बी सवार हा। उनें मिगी, इक स्टैशनै तगर अपने कन्ने अपने कमरे च सफर करने दी इजाजत दित्ती दी ही। में उन्दे कन्ने दक्खन अफ्रीका बारै गल्लां करनियां हियां। उन्दे आस्तै उस गड्डी च ओ खास कमरा जोड़ेआ गेआ हा। ओ जिस चाली दा शाही खर्च करने ते ठाठबाठ रक्खने दे आदी हे, ओ मिगी पता हा। जिस स्टेशनै परा उन्दे कमरे च जाने दी मिगी इजाज़त थोई दी ही, उत्थों में उन्दे कमपे च चली गेआ। उस बेल्लै उन्दे कमरे च दीनशा ते चिम्मनलाल सीतलवाड बैठे दे हे। [बाद च इनें दौनें गी ‘सर’ दियां उपाधियां थोइयां हियां] उन्दें कन्ने श्री महता कोई राजनीतक गल्लबात करै करदे हे। मिगी दिक्खियै महता बोले: “गांधी तेरा कम्म होने आला नईं उयां जड़ा प्रस्ताव तूं आखगा, ओ पास कराई देगे पर अपने गै देसै च असेईं कदूं सारे हक मिला करदे न? अस समझनेआं जे जिन्ने चिर अपने देसै च असेईं अपने हक-हकूक नईं थोई जदें, तदूं तगर उपनिवेशें च स्हाड़ी हालत सुधरी नईं सकदी।”